b'\n_START_ARTICLE_\nTarpin\xc4\x97 gija\n_START_PARAGRAPH_\nTarpin\xc4\x97s gijos (arba tarpiniai si\xc5\xableliai, tarpiniai filamentai) \xe2\x80\x93 tvirtos virvelin\xc4\x97s gijos, aptinkamos kai kuriose daugial\xc4\x85s\xc4\x8di\xc5\xb3 gyv\xc5\xabn\xc5\xb3 l\xc4\x85stel\xc4\x97se; viena l\xc4\x85stel\xc4\x97s citoskeleto sudedam\xc5\xb3j\xc5\xb3 dali\xc5\xb3. Vienos gijos plotis \xe2\x80\x93 apie 10 nm_NEWLINE_Pagrindin\xc4\x97 tarpini\xc5\xb3 gij\xc5\xb3 funkcija \xe2\x80\x93 mechaninio tvirtumo l\xc4\x85stelei suteikimas, tod\xc4\x97l itin daug \xc5\xa1i\xc5\xb3 darini\xc5\xb3 turi l\xc4\x85stel\xc4\x97s, patirian\xc4\x8dios stipr\xc5\xb3 tempim\xc4\x85, pvz., epitelio, raumenin\xc4\x97s l\xc4\x85stel\xc4\x97s, neuron\xc5\xb3 aksonai._NEWLINE_Paprastai tankus tarpini\xc5\xb3 gij\xc5\xb3 tinklas supa branduol\xc4\xaf ir jungiasi su plazmine membrana. Taip pat specializuot\xc5\xb3 tarpini\xc5\xb3 gij\xc5\xb3 randama ir branduolio viduje \xe2\x80\x93 \xc4\x8dia jos sudaro branduolio apvalkalo pamu\xc5\xa1al\xc4\x85. Pamu\xc5\xa1alas b\xc5\xabna 30-100 nm storio, jo n\xc4\x97ra \xc5\xa1alia apvalkalo por\xc5\xb3. Kitos tarpin\xc4\x97s gijos driekiasi l\xc4\x85steli\xc5\xb3 citoplazmoje, epitelyje \xe2\x80\x93 netgi per kelias l\xc4\x85steles speciali\xc5\xb3 tarpl\xc4\x85stelini\xc5\xb3 jung\xc4\x8di\xc5\xb3 (angl. gap junctions) pagalba, taip suteikdamos tvirtumo i\xc5\xa1tisiems audiniams.\n_START_SECTION_\nTarpini\xc5\xb3 gij\xc5\xb3 sandara\n_START_PARAGRAPH_\nTarpini\xc5\xb3 gij\xc5\xb3 sandara idealiai tinka mechani\xc5\xa1kai tvirtiems dariniams. Monomerai jungiasi \xc4\xaf dimerus, apsivyniodami vienas aplink kit\xc4\x85 (coiled coil \xe2\x80\x93 susuktos spiral\xc4\x97s strukt\xc5\xabra), o dimerai \xc4\xaf tetramerus jungiasi \xc5\xa1onais. Toks susijungimas yra labai tvirtas, tod\xc4\x97l tarpin\xc4\x97s gijos yra kur kas mechani\xc5\xa1kai stabilesn\xc4\x97s u\xc5\xbe mikrovamzdelius ar aktino gijas._NEWLINE_Tarpin\xc4\x97s gijos sudarytos ne i\xc5\xa1 globulini\xc5\xb3, o fibrilini\xc5\xb3 molekuli\xc5\xb3. Pagrindin\xc4\x97 tarpini\xc5\xb3 gij\xc5\xb3 monomero dalis \xe2\x80\x93 spiral\xc4\x97, o galai globuliniai. Vienos molekul\xc4\x97s globuliniai galai jungiasi su kitos molekul\xc4\x97s globuliniais galais taip sudarydami polimerus._NEWLINE_Tarpini\xc5\xb3 baltym\xc5\xb3 jungim\xc4\x85si \xc4\xaf gijas lastel\xc4\x97 gali reguliuoti fosforilindama ir defosforilindama globulini\xc5\xb3 gal\xc5\xb3 aminor\xc5\xabg\xc5\xa1tis. Tokiu pat principu aminor\xc5\xabg\xc5\xa1tys fosforilinamos ir l\xc4\x85stelei dalijantis \xe2\x80\x93 tai suardo branduolio pamu\xc5\xa1al\xc4\x85 ir membraninis apvalkalas suyra \xc4\xaf vakuoles. Baigiantis mitozei aminor\xc5\xabg\xc5\xa1tys v\xc4\x97l defosforilinamos, fragmentai v\xc4\x97l ima jungtis ir branduolio apvalkalas v\xc4\x97l susimontuoja.'